ኢትዮጵያ የቀጠናውን ሰላም በማረጋገጥና አገራቱን በኢክኖሚ በማስተሳሰር የማይተካ ሚና አላት፤ አምባሳደር ኢንጂነር  ማሕቡብ  ማዓሊም
የኢጋድ ዋና ጸሐፊ አምባሳደር ኢንጅነር ማሕቡብ ማዓሊም በተለይ ለዋልታ ኢንፎርሜሽን ማዕከል  እንደገለጹት ኢትዮጵያ ሁሉም  የቀጠናው ሕዝቦች በጋራ ተጠቃሚ  የሚሆኑበትንና በሰላም አብረው የሚኖሩበትን ሰላማዊና የተረጋጋ ቀጠና ለመፍጠር ያላሳለሰ ጥረት እያደረገች ነው።አገሪቱ የኢጋድ ራዕይ ይሳካ ዘንድ ያልተቆጠበ ድጋፍ በማድረግ ላይ መሆኗን የተናገሩት አምባሳደሩ ሌሎች የኢጋድ አባል አገራትም የኢትዮጵያን ፈለግ ሊከተሉ እንደሚገባ አሳስበዋል።ኢጋድ በቀጠናው እያከናወናቸው ካለው ፈርጀ ብዙ ተግባራተን  መካከል ሰላምንና መረጋጋትን በዘላቂነት ማስፈን፣ የምግብ ዋስትናን ማረጋገጥ፣  አካባቢን ማልማትና መጠበቅ፣ ሰብአዊ ተግባራት እንዲፋጠኑ ማድረግና በአገራቱ መካከል የኢኮኖሚ ትስስሩ እየተጠናከረ እንዲሄድ ማድረግ ተጠቃሽ።እንደ አምባሳደሩ ገለጻ ኢጋድ  በአገራቱ መካከል የተጣጣመ የማክሮ ኢኮኖሚ ፖሊሲ እንዲኖር፣ ንግድና ኢንቬስትመንት እንዲስፋፋ፣ አገራቱን የሚያገናኝ መሰረተ ልማት እንዲዘረጋና በቀጠናው ነጻ የሰዎች ዝውውር እንዲኖር እየሰራ ነው።በኢትዮጵያና በጅቡቲ መካከል የተፈጠረውን ግንኙነት ለቀጣናው የኢኮኖሚ  ትስስር በአብነት መውሰድ ይቻላል ብለዋል።አካባቢውን ነጻ የንግድ ቀጠና ለማድረግ የሚያስችሉ የተለያዩ ጥረቶች እየተደረጉ መሆኑን የጠቆሙት ዋና ጸሃፊው አንድ አገር ለሌለው አገር ለልማት ገንዘብ ብድር ዋስትና የሚሆኑበት ጊዜ እንዳለም ተናግረዋል።ድርጅቱ  በርካታ ተግባራትን እያከናወነ መሆኑን የጠቆሙት ዋና ጸሃፊው  ቀላል የማይባል ቁጥር ያላቸው ዜጎች ከቤት  በእርስ በርስ ጦርነት ወይም በመሬት መራቆት ምክንያት ከቀያቸው መፈናቀል ካጋጠሙት ችግሮች አንዱ መሆኑን  አምባሳደሩ ተናግረዋል።ምርጫ ተካሂዶ ተቀባይነት ባላገኘባቸው  አባል አገራት የሚነሳ የህዝብ ዓመጽ ለድርጅቱ ፈታኝ ሆኖ እንደነበርም ገልጸዋል።በአዲስ አበባ ከህዳር 24/2007 ዓ/ም ጀምሮ በመካሄድ ላይ ያለውን ለመጀመሪያ ጊዜ የሚካሄደው የኢጋድ ዓለም አቀፍ ሳይንሳዊ የጤና ጉባኤ ጋር በተያያዘ እንደገለጹት ጉባኤው አዳዲስ አቅጣጫዎችን ለማመላከትና እውቀትንና ልምድን ለመለዋወጥ እንደሚያግዝ ዋና ጸሃፊው ተናግረዋል።